Erik Bertrand Larssen

NÅ!

Grip øyeblikket. Det er alt du har.

© 2015 J.M. Stenersens Forlag AS

Sitatet fra Harry Potter og mysteriekammeret av J.K. Rowling på side 51 er oversatt fra engelsk av Torstein Bugge Høverstad, Damm 2000.

Sitatet fra Brødrene Løvehjerte av Astrid Lindgren på side 59 er oversatt fra svensk av Jo Tenfjord, Damm 1974.

Sitatet fra Hva jeg snakker om når jeg snakker om løping av Haruki Murakami på side 74 er oversatt fra japansk av Yngve Johan Larsen, Pax 2011.

Sitatet fra Julius Cæsar av William Shakespeare på side 82 er gjendiktet fra engelsk av Erik Bystad. Aschehoug 1995.

Andre sitater er oversatt fra engelsk av forlaget.

Omslagsdesign: Teft design

Omslagsbilde: Jo Michael

Sats: akzidenz as/Dag Brekke

Papir: Holmen Book Cream 80 g

Boken er satt med Sabon 12/15,5

Trykk og innbinding: Livonia print, Riga, Latvia

ISBN: 978-82-7201-595-3

J.M. Stenersens Forlag

Stortingsg. 12

0161 Oslo

www.jms.no

post@jms.no

Materialet er vernet etter åndsverkloven. Uten uttrykkelig samtykke er eksemplarfremstilling bare tillatt når det er hjemlet i lov eller avtale med Kopinor (www.kopinor.no).

Til Eva og Marcus

Forord

Lyset som kommer innenfra, kan ikke dempes.

Maya Angelou

Livet er nå. Jeg forsøker å forestille meg deg, akkurat nå, idet du åpner denne boken og begynner å lese. Jeg vet hvor blikket ditt er: på disse bokstavene. B – o – k – s – t – a – v – e – n – e, disse svarte buene, strekene og rundingene som danner symboler som vi har lært oss å kommunisere med. Inne i hodet ditt blir de til noe som gir mening. Akkurat nå er blikket ditt her. H – e – r. Det er det eneste jeg er sikker på når det gjelder deg. Om du sitter stille, står oppreist eller kanskje går hvileløst rundt mens du leser, kan jeg ikke vite, men sannsynligvis sitter du. Det er også sannsynlig at avstanden fra øynene dine til boken er sånn cirka 40 centimeter. Jeg tipper at hvis du holder boken i hendene dine, og ikke har lagt den på et bord eller i fanget, så holder du den med begge hender. Hvor du sitter, aner jeg ikke. Det kan være i stuen din eller på et hotellrom – eller kanskje du er i fengsel, på et bibliotek eller ute på terrassen. For alt jeg vet, kan du være i en ubåt på hundre meters dyp i Nordsjøen. I går så jeg et bilde på Instagram av en dame med boken Bli best med mental trening på Besseggen; kanskje du også er på fjellet. Eller kanskje ligger du i sengen din og snart skal sove etter en lang dag. Jeg vet ikke.

Når jeg skriver disse ordene, så sitter jeg på flight DY1904 på vei fra Oslo til Dubrovnik. Jeg ser på disse bokstavene, som dukker opp en etter en på skjermen min, 40 000 fot et eller annet sted over Europa. Jeg kjenner etter: Hvordan har jeg det, akkurat nå? Jeg kjenner at det er en blanding av mange følelser, tanker og sanseinntrykk i meg. Jeg er konsentrert; det er nok mange lyder her i flykabinen som jeg stenger ute fra bevisstheten min. Jeg tenker på fremtiden: Jeg er spent på hvordan det jeg skriver, vil bli mottatt. Samtidig kjenner jeg at jeg gleder meg til å komme fram til Dubrovnik, for jeg skal nemlig i bryllupet til en god venn som jeg unner alt godt. Jeg blir glad av å tenke på det.

Men mest av alt lurer jeg på hvor du er, akkurat nå. Ikke blikket, som jeg vet er på denne boksiden, men resten av deg. Hva tenker du? Hva føler du? I dette øyeblikk?

Et øyeblikk er kort og flyktig, det er noe som først ikke er, så er det, og så er det ikke mer. Noen øyeblikk er lette å være i og lette å huske. Fine, vakre, magiske, store, flotte øyeblikk. Andre er bare helt vanlige, i hvert fall tilsynelatende. De er helt greie og blir fort glemt. Andre igjen er triste, tragiske, urettferdige, vonde. Øyeblikk du kanskje ønsker å glemme. Alle er likevel øyeblikk. De er virkelige, de skjer, selv om vi ikke er til stede i dem med tankene og følelsene våre. Jeg tror at alle øyeblikk har en verdi. En verdi som ofte går tapt. Verdien er større enn det vi er bevisst på, helt til vi innser at livet er i ferd med å ebbe ut.

Jeg har lenge sittet med inntrykket av at mange som er svært gamle eller alvorlig syke, ser tilbake på livet sitt og skulle ønske de hadde vært flinkere til å ta vare på øyeblikkene. Hvis vi andre hadde satt oss ned og tenkt over det, tror jeg at de fleste av oss ville tenkt det samme. Vi skulle ønske at vi evnet å ta bedre vare på øyeblikkene, være mer til stede her og nå enn det vi faktisk er.

Jeg mener at det er en fordel for oss å være maksimalt til stede i øyeblikket, så ofte som mulig. Vi får et bedre liv hvis vi klarer det. Menneskene rundt oss får det bedre. Vi oppnår mer av det vi ønsker oss, og vi får mer godfølelse underveis mot målet. Hvorfor det er sånn, skal du lære mer om etter hvert som du leser. Og her kommer hele poenget med denne boken: Å være til stede i øyeblikket er noe du kan trene på. Du kan bli bedre til det.

Det beste av alt er at det ikke nødvendigvis skal så mye til. En liten justering av måten du tenker på, kan åpne opp for en helt annen verden, full av tilstedeværelse i øyeblikkene. En ny måte å tenke på kan gi deg et løft, som gjør at opplevelsen din blir mye mer intens. En liten endring i tenkesettet kan gi deg øyeblikkene tilbake – du var flink til å leve i nuet som barn, og den evnen kan du få tilbake.

Litt er mye!

Erik Bertrand Larssen

Et sted over Europa, juni 2015